ตลาดหุ้นเอเชียทะยานขึ้นเช้านี้ หลังนักลงทุนคลายวิตกตลาดหุ้นจีน
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นญี่ปุ่นที่ดีดตัวขึ้น ขณะเดียวกันนักลงทุนก็มีมุมมองบวกว่า จีนจะประสบความสำเร็จในการรักษาเสถียรภาพในตลาดหุ้น
9 ก.ย. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นญี่ปุ่นที่ดีดตัวขึ้น ขณะเดียวกันนักลงทุนก็มีมุมมองบวกว่า จีนจะประสบความสำเร็จในการรักษาเสถียรภาพในตลาดหุ้น
โดยดัชนี MSCI Asia Pacific ทะยาน 1.2% แตะ 125.64 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 17,758.13 จุด เพิ่มขึ้น 331.05 จุด, ดัชนี TAIEX ตลาดหุ้นไต้หวันเปิดวันนี้ที่ 8,097.22 จุด เพิ่มขึ้น 95.72 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,903.28 จุด เพิ่มขึ้น 24.60 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,901.07 จุด เพิ่มขึ้น 15.75 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,597.90 จุด เพิ่มขึ้น 10.78 จุด
ทั้งนี้ นักลงทุนมีมุมองบวกเกี่ยวกับตลาดหุ้นจีน หลังจากที่มีข่าวว่าคณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมที่จะเดินหน้าการปฏิรูป ปรับปรุงกรอบการทำงานด้านกฎหมาย และยกระดับการกำกับดูแลตลาด โดยอาจจะใช้กลไกต่างๆ เช่น ระบบ circuit breaker สำหรับดัชนีหุ้น เพื่อป้องกันไม่ให้เกิดความผันผวนอย่างผิดปกติ
ขณะเดียวกัน โจว เสี่ยวฉวน ผู้ว่าการธนาคารกลางจีน (PBOC) กล่าวว่า การปรับฐานของตลาดหุ้นจีนที่เกิดขึ้นในช่วงที่ผ่านมานี้ใกล้สิ้นสุดลงแล้ว และคาดว่าตลาดการเงินจะกลับมานิ่งและมีเสถียรภาพมากขึ้น